ปัจจัยความเสี่ยง

1.  ความเสี่ยงจากต้นทุนสินค้ามีมูลค่าผันแปรตามราคาตลาดโลก

ต้นทุนหลักของผลิตภัณฑ์ถ่านหินของบริษัท คือ ค่าถ่านหิน และค่าระวางเรือ
ซึ่งจะมีราคาผันแปรไปตามราคาตลาดโลก
และส่งผลกระทบโดยตรงต่อต้นทุนสินค้าของบริษัทโดยเฉพาะหากราคาถ่านหิน
ค่าระวางเรือมีการปรับราคาเพิ่มขึ้น จะส่งผลให้ต้นทุนสินค้าของบริษัทสูงขึ้น

เพื่อป้องกันความเสี่ยงดังกล่าว บริษัทได้ทำสัญญาซื้อขายถ่านหิน ระยะยาวเฉลี่ย 6
เดือนกับผู้จัดจำหน่าย/ ผู้ผลิตหลัก โดยมีการตกลงกำหนดราคาซื้อขายล่วงหน้า
และปริมาณซื้อขายไว้จำนวนหนึ่ง สำหรับค่าระวางเรือ จะมีการตกลงราคาล่วงหน้าเช่นกัน
และเนื่องจากบริษัทใช้ระยะเวลาประมาณ 1-2 เดือน ตั้งแต่การขนส่งสินค้าจากต่างประเทศ
จนกระทั่งสินค้าจำหน่ายออกไป
ดังนั้นในกรณีที่ราคาถ่านหินมีการเปลี่ยนแปลงขึ้นลงตามภาวะตลาดโลก
บริษัทจึงยังคงสามารถควบคุมต้นทุนสินค้าให้คงที่ไว้ได้ระยะหนึ่ง
เพื่อให้สามารถจัดส่งสินค้าให้แก่ผู้ซื้อในประเทศในราคาที่ตกลงไว้เดิม
โดยไม่มีผลกระทบด้านราคาต้นทุนสินค้าที่ผันผวนตามราคาตลาดโลก

2.  ความเสี่ยงจากความผันผวนของอัตราแลกเปลี่ยน

ปัจจุบัน
บริษัทมีการใช้เงินตราต่างประเทศสกุลดอลลาร์สหรัฐอเมริกาเป็นหลักในการชำระค่าสินค้าถ่านหินและค่าระวางเรือ
ในขณะที่การขาย เป็นการขายภายในประเทศเท่านั้น ซึ่งรายได้ทั้งหมดเป็นเงินบาท
ทำให้บริษัทมีความเสี่ยงจากอัตราแลกเปลี่ยนเกิดขึ้นหากค่าเงินบาทมีการอ่อนค่าลง
ซึ่งจะส่งผลให้บริษัทมีต้นทุนการนำเข้าที่สูงขึ้น

แม้ว่าในปี 2553 ที่ผ่านมา บริษัทยังไม่ได้รับผลกระทบจากความเสี่ยงดังกล่าว
อันเนื่องมาจากปัญหาด้านวิกฤติเศรษฐกิจของประเทศสหรัฐอเมริกา
ทำให้สกุลเงินดอลล่าร์สหรัฐอเมริกายังคงอ่อนค่าอย่างต่อเนื่องก็ตาม
แต่เพื่อป้องกันความเสี่ยงซึ่งอาจมีการปรับตัวการแข็งค่าของเงินดอลล่าห์สหรัฐอเมริกาได้จากการฟื้นตัวของเศรษฐกิจสหรัฐอเมริการเป็นลำดับ
ดังนั้น บริษัทมีแนวโน้มที่จะใช้นโยบายการซื้อขายเงินตราต่างประเทศล่วงหน้า (Forward
Contract) สำหรับถ่านหินและค่าระวางเรือที่นำเข้าอย่างเข้มงวดขึ้น โดยเชื่อว่า
จากนโยบายดังกล่าว บริษัทจะสามารถจำกัดความเสี่ยงในเรื่องของอัตราแลกเปลี่ยนลงได้

3.  ความเสี่ยงจากการพึ่งพิงผู้จัดจำหน่าย/ผู้ผลิตรายใหญ่น้อยราย

ปัจจุบัน บริษัทนำเข้าถ่านหินจากประเทศอินโดนีเซียซึ่งเป็นแหล่งส่งออกถ่านหินที่ใหญ่ติดอันดับ 1 ใน
3 ของโลก โดยในปี 2553 ที่ผ่านมา
บริษัทได้นำเข้าถ่านหินผ่านผู้จัดจำหน่าย/ผู้ผลิตหลักรายหนึ่งในสัดส่วนประมาณร้อยละ 90
และส่วนที่เหลือนำเข้าจากผู้จัดจำหน่าย/ผู้ผลิตรายอื่น
ทั้งนี้หากผู้จัดจำหน่าย/ผู้ผลิตหลักยกเลิกการขายถ่านหินให้กับบริษัทอาจส่งผลกระทบต่อการดำเนินธุรกิจโดยตรง

เนื่องด้วยประสบการณ์นำเข้าถ่านหินจากประเทศอินโดนิเซียผ่านคู่ค้าหลายราย ในช่วง 3 ปีที่ผ่านมา
พบว่าสินค้าส่วนใหญ่มีคุณภาพไม่แน่นอนและมีราคาค่อนข้างสูง
แต่หลังจากที่บริษัทสามารถติดต่อซื้อขายกับคู่ค้ารายหลักในปัจจุบันมาเป็นระยะเวลาหนึ่ง
พบว่าบริษัทดังกล่าวมีคุณภาพของถ่านหินที่แน่นอน
เนื่องจากเป็นจ้าของเหมืองและมีท่าเรือเป็นของตนเอง
และมีกำลังการผลิตที่สามารถรองรับคำสั่งซื้อของบริษัทได้อย่างต่อเนื่อง
โดยปริมาณถ่านหินที่จัดจำหน่ายให้กับทางบริษัทคิดเป็นเพียงประมาณร้อยละ 1.2
ของกำลังการผลิตทั้งหมดเท่านั้น ดังนั้น บริษัท จึงได้จัดทำสัญญาในเบื้องต้น
เพื่อตกลงสั่งซื้อสินค้าจากคู่ค้ารายดังกล่าวเป็นระยะเวลาอย่างน้อย 6 เดือน
ในปริมาณที่สอดคล้องกับแผนการดำเนินธุรกิจของบริษัท

อย่างไรก็ตาม เพื่อเป็นการกระจายความเสี่ยงจากการพึ่งพิงคู่ค้ารายดังกล่าว
บริษัทได้มีนโยบายที่จะจัดหาคู่ค้าเพิ่มขึ้นอีกไม่ต่ำกว่า 3-5 ราย ภายในปี 2554 นี้

4.  ความเสี่ยงด้านสิ่งแวดล้อม

แม้ถ่านหินจะเป็นพลังงานทดแทนที่ให้พลังงานที่สูงต่อผลผลิตในภาคอุตสาหกรรมหลายประเภท
โดยมีราคาต้นทุนที่ต่ำ แต่ถ่านหินก็มีผลกระทบต่อสิ่งแวดล้อมเช่นกัน
โดยเมื่อถ่านหินเกิดการเผาไหม้นั้น
ออกซิเจนในอากาศจะทำปฏิกิริยากับถ่านหินที่มีส่วนประกอบของกำมะถัน ทำให้เกิดก๊าซพิษออกมา
ได้แก่ ก๊าซซัลเฟอร์ไดออกไซด์ ซึ่งเป็นปัจจัยหนึ่งที่ทำให้เกิดโรคเกี่ยวกับทางเดินหายใจ
และฝุ่นละอองของถ่านหินอาจทำให้เกิดโรคภูมิแพ้
โดยเฉพาะถ่านหินประเภทลิกไนต์จะก่อให้เกิดมลภาวะกับสิ่งแวดล้อมสูง
ในขณะที่ถ่านหินประเภทอื่นๆจะก่อให้เกิดมลภาวะกับสิ่งแวดล้อมน้อยมากกว่า

ปัจจุบัน บริษัทได้นำเข้าถ่านหินประเภทบิทูมินัสและซับบิทูมินัส โดยถ่านหินทั้ง 2
ประเภทดังกล่าวเป็นถ่านหิน ที่มีคุณภาพดีและมีส่วนประกอบของกำมะถันในระดับต่ำ
(ปริมาณกำมะถันอยู่ในช่วง 0.1-1.5 เปอร์เซ็นต์
เมื่อเทียบกับน้ำมันเตาซึ่งเป็นพลังงานทดแทนอีกประเภทหนึ่งที่ถูกใช้มากในหลายอุตสาหกรรมมีกำมะถันอยู่ในช่วง
0.1-3.0 เปอร์เซ็นต์) ทำให้มีผลกระทบกับสิ่งแวดล้อมน้อยเมื่อนำมาใช้งาน

นอกจากนี้ บริษัทมีระบบในการจัดเก็บถ่านหินที่เป็นไปตามมาตรฐานสากล
โดยมีมาตรการในการควบคุมละอองฝุ่นอย่างเข้มงวด เช่น
การพ่นน้ำดักฝุ่นรอบพื้นที่โรงงานไม่ให้เกิดฝุ่นฟุ้งกระจาย การจัดให้มีผ้าใบคลุมรอบกองถ่านหิน
การสร้าง รั้วรอบคลังสินค้า
และรถที่บรรทุกถ่านหินทุกคันนั้นจะมีผ้าใบปิดปกคลุมมิดชิดไม่ให้เกิดเศษถ่านหินตกพื้น
หรือฟุ้งกระจายในระหว่างการขนส่ง เป็นต้น